Forslag til Rådets beslutning om en overvågningsmekanisme for de gennemsnitlige specifikke kuldioxidemissioner fra nye personbiler (98/C 231/06) (EØS-relevant tekst) KOM(1998) 348 endelig udg. - 98/0202(SYN)

(Forelagt af Kommissionen den 12. juni 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

(1) Fællesskabet erkender, at atmosfærens koncentrationer af drivhusgasser bør stabiliseres på et niveau, som kan forhindre farlige antropogene forstyrrelser af klimasystemet;

(2) Fællesskabet er i henhold til De Forenede Nationers rammekonvention om klimaændringer forpligtet til at stabilisere emissionerne af kuldioxid (CO2) på 1990-niveauet i år 2000;

(3) Fællesskabet har som part i den protokol, partskonferencen for De Forenede Nationers rammekonvention om klimaændringer vedtog i december 1997, i Kyoto, accepteret at tilstræbe at reducere sine emissioner af en kurv af drivhusgasser med 8 % i perioden 2008-2012 i forhold til 1990-niveauet;

(4) der er ved Rådets beslutning 93/389/EØF (1) indført en overvågningsmekanisme for emissionen af CO2 og andre drivhusgasser i Fællesskabet;

(5) i erkendelse af personbilernes betydning som kilde til CO2 har Fællesskabet i Kommissionens meddelelse af 20. december 1995 (2) fastlagt en strategi med henblik på at reducere CO2-emissionerne fra personbiler og forbedre brændstoføkonomien;

(6) de specifikke CO2-emissioner fra nye personbiler måles på et harmoniseret grundlag i Fællesskabet efter den metodologi, der er fastsat i Rådets direktiv 80/1268/EØ (3) om motorkøretøjers CO2-emissioner og brændstofforbrug, senest ændret ved Kommissionens direktiv 93/116/EF (4);

(7) for at kunne overvåge effektiviteten af Fællesskabets strategi som fastlagt i Kommissionens meddelelse af 20. december 1995 bør der fastsættes procedurer til at overvåge de specifikke CO2-emissioner fra nye personbiler, der sælges i Fællesskabet;

(8) medlemsstaterne bør kun indsamle officielle data, der er i overensstemmelse med Rådets direktiv 70/156/EØF (5), senest ændret ved Kommissionens direktiv 98/14/EF (6), vedrørende typegodkendelse af motordrevne køretøjer og påhængskøretøjer;

(9) ved direktiv 70/156/EØF er det fastsat, at fabrikanterne skal udstede en typeattest, som skal ledsage hver ny personbil, og at medlemsstaterne kun må tillade registrering og ibrugtagning af en ny personbil, hvis den er ledsaget af en gyldig typeattest;

(10) sigtet med denne beslutning er ikke at harmonisere medlemsstaternes bilregistreringsordninger, men at bygge på disse ordninger for at sikre indsamling af det minimum af oplysninger, der er påkrævet, for at en fællesskabsmekanisme for overvågning af de gennemsnitlige specifikke CO2-emissioner fra nye personbiler kan fungere tilfredsstillende;

(11) denne overvågningsmekanisme bør kun gælde personbiler, som skal registreres for første gang i Fællesskabet, og som ikke tidligere er blevet registreret andetsteds -

VEDTAGET FØLGENDE BESLUTNING:

Artikel 1

Ved denne beslutning indføres en mekanisme til overvågning af de gennemsnitlige specifikke CO2-emissioner fra nye personbiler, der registreres i Fællesskabet. Den gælder kun personbiler, som registreres i Fællesskabet for første gang, og som ikke tidligere er blevet registreret andetsteds, og som er EF-typegodkendt efter direktiv 70/156/EØF.

Artikel 2

I denne beslutning forstås ved:

1. Personbil: et motordrevet køretøj af klasse M1, som defineret i bilag I til direktiv 70/156/EØF, til personbefordring med højst otte siddepladser foruden førerens plads. Definitionen omfatter ikke to- og trehjulede motorkøretøjer og motorkøretøjer til særlig anvendelse, som defineret i artikel 4, stk. 1, litra a), andet led, i direktiv 70/156/EØF.

2. Førstegangsregistreret bil: en personbil, der er registreret for første gang i Fællesskabet. Køretøjer, som genregistreres i en anden medlemsstat, eller som tidligere er blevet registreret uden for Fællesskabet, er udtrykkeligt undtaget fra denne definition.

3. Typeattest: den attest, der er defineret i artikel 6 i direktiv 70/156/EØF, og som skal ledsage hver ny personbil, før den kan registreres eller tages i brug.

4. Specifik CO2-emission for en given personbil: den emission, som måles i overensstemmelse med direktiv 80/1268/EØF.

5. Fabrikant: firmabetegnelse på den person eller det organ, der over for en typegodkendelsesmyndighed står til ansvar for alle aspekter af den pågældende køretøjstype, og den betegnelse, der er anført i typeattesten (anført som fabriksmærke).

6. Største nettoeffekt for nye personbiler: største motoreffekt, som anført i typeattesten og målt i henhold til bestemmelserne i Rådets direktiv 80/1269/EØF (7).

7. Vægt: vægt af køretøj med karrosseri i køreklar stand som anført i typeattesten og defineret i punkt 2.6 i bilag I til direktiv 70/156/EØF.

8. Slagvolumen: slagvolumen som anført i typeattesten og målt i henhold til bestemmelserne i direktiv 80/1269/EØF.

9. Brændstoftype: det brændstof, hvortil bilen oprindeligt var typegodkendt, og som er anført i typeattesten.

10. Registreringsfil: elektronisk fil, der indeholder oplysninger vedrørende registreringen af en given personbil.

11. Variant og version: de af fabrikanten i overensstemmelse med bilag II til direktiv 70/156/EØF erklærede forskellige køretøjsformer af en given type, som kan identificeres entydigt ved deres type-, variant- og versionsnumre.

12. Typegodkendelsesdokumentation: informationspakke indeholdende informationsmappe, typegodkendelsesattest og prøvningsresultater, der rundsendes mellem de nationale typegodkendelsesmyndigheder i overensstemmelse med bestemmelserne i artikel 4, stk. 5 og 6, direktiv 70/156/EØF.

Artikel 3

1. Med henblik på indførelse af den i artikel 1 omhandlede mekanisme indsamler medlemsstaterne de i bilag I beskrevne oplysninger for hver bil, der er omfattet af nævnte artikel, og som registreres på deres område.

2. Medlemsstaterne kan hente de i stk. 1 omhandlede oplysninger enten fra fællesskabstypegodkendelsesdokumentation eller typeattesten.

3. Medlemsstaterne er ansvarlige for validering af de data, de indsamler, og disses kvalitet. Medlemsstaterne tager hensyn til de mulige fejlkilder, som er beskrevet i bilag II, tager skridt til at minimere disse fejl og foretager årligt, ved statistisk analyse eller på anden måde, en vurdering af procentdelen af ukorrekte data, de har indsamlet og registreret. Medlemsstaterne tilsender Kommissionen denne vurdering sammen med de i artikel 4, stk. 1, omhandlede overvågningsdata.

4. På baggrund af den i stk. 3 omhandlede vurdering kan Kommissionen anmode medlemsstaterne om at gøre rede for, hvilke procedurer de har anvendt for at sikre dataenes kvalitet, og kan, hvis den ikke er overbevist om de anvendte procedurers effektivitet, i samråd med medlemsstaterne anmode om, at der træffes yderligere foranstaltninger.

Artikel 4

1. Hvert kalenderår beregner medlemsstaterne følgende efter de i bilag III beskrevne metoder:

a) For hver enkelt brændstoftype:

i) det samlede antal førstegangsregistrerede personbiler

ii) de gennemsnitlige specifikke CO2-emissioner for førstegangsregistrerede personbiler.

b) For hver enkelt fabrikant og brændstoftype antallet af førstegangsregistrerede personbiler og de gennemsnitlige specifikke CO2-emissioner

c) For hver brændstoftype og hver CO2-emissionskategori som anført i bilag III.4 antallet af førstegangsregistrerede personbiler

d) For hver brændstoftype og hver vægtklasse som anført i bilag III.5:

i) antallet af førstegangsregistrerede personbiler

ii) de gennemsnitlige specifikke CO2-emissioner

iii) gennemsnitlig vægt.

e) For hver brændstoftype og hver nettoeffekt-kategori som anført i bilag III.6:

i) antallet af førstegangsregistrerede personbiler

ii) de gennemsnitlige specifikke CO2-emissioner

iii) gennemsnitlig nettoeffekt.

f) For hver brændstoftype og slagvolumen-kategori som anført i bilag III.7:

i) antallet af førstegangsregistrerede personbiler

ii) de gennemsnitlige specifikke CO2-emissioner

iii) gennemsnitlig slagvolumen.

2. Medlemsstaterne sender årligt Kommissionen de i stk. 1 omhandlede oplysninger. Disse oplysninger fremsendes første gang senest den 1. juli 2001. Herefter fremsendes overvågningsdataene for et givet kalenderår senest den 1. april året efter. Dataene fremsendes efter det skema, der er anført i bilag IV.

3. Efter anmodning fra Kommissionen fremsender medlemsstaterne også det komplette datasæt, der er indsamlet i henhold til artikel 3.

Artikel 5

Medlemsstaterne udpeger et organ, der skal være ansvarligt for indsamling og fremsendelse af overvågningsdataene, og underretter Kommissionen herom senest den 31. juli 2000.

Artikel 6

Medlemsstaterne meddeler senest den 31. juli 2000 Kommissionen, hvorledes de agter at gennemføre bestemmelserne i denne beslutning. På grundlag af disse rapporter kan Kommissionen søge yderligere oplysninger eller, i samråd med medlemsstaterne, anmode om, at der foretages ændringer i den foreslåede gennemførelsesmetode.

Artikel 7

Kommissionen meddeler senest den 31. december 2003 Rådet, hvorledes den ved denne beslutning indførte overvågningsmekanisme fungerer.

Artikel 8

For hvert kalenderår forelægger Kommissionen Rådet en rapport udarbejdet på grundlag af de overvågningsdata, den modtager fra medlemsstaterne.

Artikel 9

Denne beslutning er rettet til medlemsstaterne.

(1) EFT L 167 af 9.7.1993, s. 31.

(2) KOM(95) 689 endelig udg.

(3) EFT L 375 af 31.12.1980, s. 36.

(4) EFT L 329 af 30.12.1993, s. 39.

(5) EFT L 42 af 23.2.1970, s. 1.

(6) EFT L 91 af 25.3.1998, s. 1.

(7) EFT L 375 af 31.12.1980, s. 46.

BILAG I

Data, som medlemsstaterne skal indsamle og fremsende til brug for en CO2-overvågningsmekanisme for nye personbiler

Til brug for en fællesskabsmekanisme for overvågning af de specifikke CO2-emissioner fra nye personbiler skal medlemsstaterne indsamle visse oplysninger for hver ny personbil, der registreres i Fællesskabet for første gang. Mekanismen omfatter kun benzin og dieselolie, da den europæiske lovgivning om typegodkendelse kun omfatter disse brændstoffer.

1. Medlemsstaterne skal indsamle og registrere følgende data, når en ny personbil registreres for første gang i Fællesskabet:

- specifikke CO2-emissioner (g/km)

- brændstoftype (f. eks. benzin, diesel)

- fabrikant

- vægt (kg)

- største nettoeffekt (kW)

- slagvolumen (cm³)

BILAG II

Dataenes kvalitet og nøjagtighed

1. Indledning

Fabrikanterne kan differentiere deres personbiltyper i varianter, som igen kan inddeles i versioner. For en given bil er de nøjagtigste data om CO2-emissionen de tal, der anføres for den version, bilen tilhører. Til brug for overvågningsmekanismen bør medlemsstaterne derfor kun indsamle »versionsspecifikke« data.

2. Anvendelse af typegodkendelsesdokumentation som kilde til overvågningsdata

a) De oplysninger, der skal anvendes til CO2/bil-overvågning (eller som skal indlæses i elektroniske databaser til senere brug for denne overvågningsmekanisme), skal hentes fra den officielle »informationspakke«, som ledsager meddelelsen om typegodkendelse, der rundsendes af de nationale typegodkendelsesmyndigheder som fastsat i direktiv 70/156/EØF.

b) Den af de nationale typegodkendelsesmyndigheder rundsendte informationspakke kan indeholde data vedrørende flere forskellige versioner. Det er derfor vigtigt, at de data vedrørende en ny personbil, der er omfattet af bestemmelserne i denne beslutning, identificeres korrekt i informationspakken. Dataene vedrørende en bestemt version skal derfor udvælges på grundlag af køretøjets type-, variant- og versionsnumre som anført i typeattesten. Typeattesten indeholder altid data vedrørende den bestemte version af en given biltype.

3. Mulige fejlkilder

a) Uddragning af versionsspecifikke data fra typegodkendelsesdokumentation

Anvendelse af typegodkendelsesdokumentation som kilde til overvågningsdata i henhold til denne beslutning er behæftet med to vigtige potentielle fejlkilder. Den ene er overførsel af data fra informationsmappen (på papir) til elektronisk form med henblik på anvendelse i en database for typegodkendelsesdata. Her vil der sandsynligvis først og fremmest være tale om menneskelige fejl. En anden fejlkilde er korrekt uddragning af data fra elektroniske databaser for typegodkendelsesdata. Data vedrørende den ønskede version bør i sådanne databaser udelukkende identificeres ved den kombination af type-, variant- og versionsnumre, der er anført i typeattesten.

b) Overførsel af data fra typeattest til elektronisk registreringsfil

Når data uddrages fra typeattesten (papir) og indlæses i en elektronisk registreringsfil i forbindelse med registrering af en ny personbil, er der fare for, at der indlæses ukorrekte data. Den mest sandsynlige fejlkilde er af menneskelig art.

c) Automatiseret overførsel af data fra fabrikanter til registreringsmyndigheder

I nogle medlemsstater anmodes fabrikanterne om at overføre dataene i typegodkendelsen til registreringsmyndighederne (eller direkte til registreringsfiler) med elektroniske midler. Herved kan der naturligvis overføres ukorrekte data, og disse systemer bør derfor valideres.

BILAG III

Metodologi til generering af CO2-overvågningsdata for nye personbiler

Dette bilag beskriver, hvilke overvågningsdata der skal meddeles Europa-Kommissionen. Overvågningsdataene skal genereres ud fra de rådata, der indsamles i forbindelse med førstegangsregistrering af nye personbiler (beskrevet i bilag I) efter de nedenfor beskrevne metoder. Bilag IV angiver, i hvilken form disse data skal meddeles Kommissionen.

Der tages kun hensyn til benzin og dieselolie, da disse er de eneste brændstoffer, der på nuværende tidspunkt er omfattet af den europæiske lovgivning om typegodkendelse. Overvågningsmekanismen skal kun omfatte oplysninger om nye personbiler, som ikke tidligere er registreret i Fællesskabet. Personbiler, som tidligere er registreret i Den Europæiske Union eller andetsteds, er udtrykkeligt udelukket fra denne beslutning.

1. Antal førstegangsregistrerede personbiler fordelt efter brændstoftype (Nf)

For hver brændstoftype (f.eks. benzin og dieselolie) skal medlemsstaterne opsummere antallet af nye personbiler, som er blevet førstegangsregistreret på deres territorium. For hver brændstoftype, f, anføres antallet af førstegangsregistrerede nye personbiler som Nf.

2. Gennemsnitlige specifikke CO2-emissioner fra førstegangsregistrerede biler af en given brændstoftype (Sf,ave)

Den gennemsnitlige specifikke CO2-emission for alle førstegangsregistrerede biler af en given brændstoftype (betegnet ved Sf,ave) beregnes ud fra summen af de specifikke CO2-emissioner fra hver enkelt førstegangsregistreret bil af en given brændstoftype, Sf, divideret med antallet af førstegangsregistrerede biler af samme brændstoftype, Nf.

Sf,ave = (1/Nf) 7 Ó Sf

3. Gennemsnitlige specifikke CO2-emissioner for alle førstegangsregistrerede biler af en given brændstoftype og fra en given fabrikant (Sf,ave,man)

Dette beregnes ud fra summen af de specifikke CO2-emissioner fra hver enkelt førstegangsregistreret bil af en given brændstoftype og fra en given fabrikant, Sf,man, divideret med det samlede antal førstegangsregistrerede biler af samme brændstoftype og fra samme fabrikant, Nf,man.

Sf,ave,man = (1/Nf,man) 7 Ó Sf,man

4. Fordelingen af nye personbiler efter CO2-emission

Antallet af førstegangsregistrerede personbiler af hver brændstoftype, som hører til hver af følgende CO2-emissionskategorier, skal registreres. CO2-emissionskategorierne er: < 60, 60-80, 81-100, 101-20, 121-140, 141-160, 161-180, 181-200, 201-250, 251-300, > 300 g/km.

5. Fordelingen af nye personbiler efter vægt

For hver af følgende vægtklasser, < 650, 650-750, 751-850, 851-950, 951-1 050, 1 051-1 150, 1 151-1 250, 1 251-1 350, 1 351-1 550, 1 551-1 750, og > 1 750 kg, skal antallet af førstegangsregistrerede biler af en given brændstoftype, gennemsnitsvægten af disse biler og også deres gennemsnitlige specifikke CO2-emission registreres.

Hvis antallet af nye biler i en given vægtklasse, m, og brændstoftype, f, gives ved Nf,m, beregnes gennemsnitsvægten af disse køretøjer Mf,m,ave, ud fra summen af den individuelle vægt Mf,m, af hver ny bil divideret med Nf,m.

Mf,m,ave = (1/Nf,m) 7 Ó Mf,m

Hvis Sf,m er den specifikke CO2-emission fra individuelle biler af en given vægtklasse og brændstoftype, beregnes den gennemsnitlige specifikke CO2 emission af disse køretøjer ved

Sf,m,ave = (1/Nf,m) 7 Ó Sf,m

6. Fordeling af førstegangsregistrerede personbiler efter største nettoeffekt

For hver af følgende kategorier af største nettoeffekt, < 30, 0-40, 41-50, 51-60, 61-70, 71-80, 81-90, 91-100, 101-110, 111-120, 121-130, 131-140, 141-150, 151-160, 161-170, og > 180 kW, skal antallet af førstegangsregistrerede personbiler af en given brændstoftype, disse køretøjers gennemsnitlige største nettoeffekt og også deres gennemsnitlige specifikke CO2-emissioner registreres.

Hvis antallet af nye biler i et givet effektinterval, p, og brændstoftype, f, gives ved Nf,p, beregnes den gennemsnitlige nettoeffekt af disse køretøjer Pf,p,ave, ud fra summen af de individuelle værdier for maksimal nettoeffekt Pf,p for hver ny bil, divideret med Nf,p.

Pf,p,ave = (1/Nf,p) 7 Ó Pf,p

Hvis Sf,p er den specifikke CO2-emission fra individuelle biler af en given effektkategori og brændstoftype beregnes, i analogi hermed, den gennemsnitlige specifikke CO2-emission for disse køretøjer ved:

Sf,p,ave = (1/Nf,p) 7 Ó Sf,p

7. Fordeling af førstegangsregistrerede personbiler efter slagvolumen

For hver af følgende slagvolumenkategorier, < 700, 700-800, 801-900, 901-1 000, 1 001-1 100, 1 101-1 200, 1 201-1 300, 1 301-1 400, 1 401-1 500, 1 501-1 600, 1 601-1 700, 1 701-1 800, 1 801-1 900, 1 901-2 000, 2 001-2 100, 2 101-2 200, 2 201-2 400, 2 401-2 600, 2 601-2 800, 2 801-3 000, og > 3 000 cm³, skal antallet af førstegangsregistrerede personbiler af en given brændstoftype, den gennemsnitlige slagvolumen for disse køretøjer og også deres gennemsnitlige specifikke CO2-emissioner registreres.

Hvis antallet af nye biler i et givet slagvolumeninterval, c, og brændstoftype, f, gives ved Nf,c, beregnes den gennemsnitlige slagvolumen for disse køretøjer Cf,c,ave, ud fra summen af hver ny bils slagvolumen, Cf,c, divideret med Nf,c.

Cf,c,ave = (1/Nf,c) 7 Ó Cf,c

Hvis Sf,c, er den specifikke CO2-emission fra individuelle biler af en given slagvolumenkategori og brændstoftype, beregnes den gennemsnitlige specifikke CO2-emission for disse køretøjer, i analogi hermed, ved

Sf,c,ave = (1/Nf,c) 7 Ó Sf,c

BILAG IV

Skema for overvågningsdata, der skal meddeles Kommissionen

Nedenfor skitseres et skema for, hvordan overvågningsdataene, beregnet efter metodologien i bilag III, bør meddeles Kommissionen.

1. De specifikke CO2-emissioner for alle førstegangsregistrerede personbiler af en given brændstoftype

For hver brændstoftype skal medlemsstaterne angive antallet af førstegangsregistrerede personbiler og den gennemsnitlige specifikke CO2-emission for disse biler. Dataene skal forelægges i tabelform, som vist nedenfor, hvor CO2-emissionsværdierne angives afrundet til nærmeste hele tal.

>TABELPOSITION>

2. Gennemsnitlige specifikke CO2-emissioner pr. fabrikant og brændstoftype

Dataene vedrørende alle førstegangsregistrerede personbiler opdeles efter fabrikant og underopdeles yderligere efter brændstoftype (f.eks. benzin og diesel). For hver undergruppe skal medlemsstaterne angive de gennemsnitlige specifikke CO2-emissioner og antallet af køretøjer, dette gennemsnit er beregnet ud fra. Oplysningerne forelægges i tabelform som vist nedenfor. CO2-emissionsværdierne angives afrundet til nærmeste hele tal.

>TABELPOSITION>

3. Fordeling af nye personbiler efter CO2-emission

For hver brændstoftype skal medlemsstaterne anføre antallet af førstegangsregistrerede personbiler i hver enkelt CO2-emissionskategori, opgjort for hver enkelt fabrikant og for totalen af alle fabrikanter, efter nedenstående skemaer.

>TABELPOSITION>

>TABELPOSITION>

4. Fordeling af nye personbiler efter vægt, motoreffekt og slagvolumen

Bilernes vægt, motoreffekt og slagvolumen er blevet opdelt i klasser, og der skal forelægges samlede data for hver klasse. Dataene skal vedrøre antallet af førstegangsregistrerede biler i hver klasse, opgjort for hver enkelt fabrikant og for totalen af alle fabrikanter, gennemsnitlig vægt, motoreffekt og slagvolumen og gennemsnitlig specifik CO2-emission for køretøjerne i den pågældende klasse. Værdierne for vægt, motoreffekt og slagvolumen og specifik CO2-emission angives afrundet til nærmeste hele tal.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>